মাদারীপুর প্রতিনিধি: মাদারীপুরের কালকিনিতে দেশী অস্ত্র ও হাত বোমাসহ ৯জনকে গ্রেপ্তার করেছে পুলিশ। তাদের বিরুদ্ধে একাধিক বিভিন্ন ধরনের মামলা রয়েছে বলে পুলিশ জানায়। আজ শনিবার ভোরে তাদেরকে খুনেরচর থেকে অভিযান চালিয়ে গ্রেপ্তার করা হয়। পুলিশ ও এলাকা সুত্রে জানাগেছে, উপজেলার খাশেরহাট পুলিশ তদন্ত কেন্দ্রের আইসি মহিদুল ইসলামের নেতৃত্বে গোপন সংবাদের ভিত্তিতে সঙ্গীয় ফোর্স নিয়ে অভিযান চালিয়ে খুনেরচর গ্রামের একটি পরিত্যক্ত বাগান থেকে খবির মৃধা, বাবুল মৃধা, মিন্টু সরদার, মান্নান খান, জসিম মৃধা, আমিনুল, বাদল মৃধা, খালেক সরদার ও রুহুল আমিন সরদারকে গ্রেপ্তার করেন। এসময় তাদের কাছে থেকে ১১টি হাত বোমা, ৭টি রাম দাঁ ও ১টি চুড়ি উদ্ধার করা হয়। পুলিশ জানায়, তারা যে কোন স্থানে হামলার পরিকল্পনা করেছিল। এ ব্যাপারে খাসেরহাট পুলিশ তদন্ত কেন্দ্রের আইসি মহিদুল ইসলাম বলেন, গ্রেপ্তারকৃতদের কাছ থেকে দেশী অস্ত্র বোমা উদ্ধার করা হয়। তাদের বিরুদ্ধে চুরি-ডাকাতিসহ বিভিন্ন মামলা রয়েছে।